section_heading: Radnja filma
paragraph_text: Astronauti George Taylor (Charlton Heston), John Landon (Robert Gunner), Dodge (Jeff Burton) i poručnica Stewart (Dianne Stanley) nalaze se u dubokoj hibernaciji kada se njihov svemirski brod sruši u jezero na nepoznatom planetu nakon dugačkog putovanja brzinom blizu brzine svjetlosti. Taylor ustanovi da je Stewart preminula, te prije nego s preostalim astronautima napusti brod, uoči da instrumenti pokazuju 3978. godinu, što je 2006. godina nakon što su krenuli na putovanje. Dok istražuju planet, otkriju skupinu primitivnih nijemih ljudi. Tada ih iznenada napadne grupa gorila na konjima, naoružanih puškama i mrežama, koje zarobe nekoliko ljudi te ubiju ostale zajedno s Dodgeom, dok je Landon ozljeđen i onesviješten, a Tayloru je povrijeđeno grlo, radi čega ne može govoriti. Gorile odvedu Taylora u Grad majmuna, gdje ga liječe dvije čimpanze, psihologinja Zira (Kim Hunter) i kirurg Galen (Wright King). Taylor otkriva da planetom vladaju majmuni, koji ljude smatraju štetočinama te ih love iz zabave, porobljavaju i koriste za znanstvene pokuse.